Številka: 0100-357/2021/2

Datum: 28. 7. 2021

Zadeva: Odgovor v zvezi s 14. členom Zakona o sistemu plač v javnem sektorju

Zveza: vaš dopis številka: 992-001/2021/0039

Spoštovani,

prejeli smo vaš dopis, v katerem nas prosite za razlago 14. člena Zakona o sistemu plač v javnem sektorju (Uradni list RS, št. [108/09](http://www.uradni-list.si/1/objava.jsp?sop=2009-01-4891) – uradno prečiščeno besedilo, [13/10](http://www.uradni-list.si/1/objava.jsp?sop=2010-01-0520), [59/10](http://www.uradni-list.si/1/objava.jsp?sop=2010-01-3273), [85/10](http://www.uradni-list.si/1/objava.jsp?sop=2010-01-4554), [107/10](http://www.uradni-list.si/1/objava.jsp?sop=2010-01-5583), [35/11](http://www.uradni-list.si/1/objava.jsp?sop=2011-01-1743) – ORZSPJS49a, [27/12](http://www.uradni-list.si/1/objava.jsp?sop=2012-01-1121) – odl. US, [40/12](http://www.uradni-list.si/1/objava.jsp?sop=2012-01-1700) – ZUJF, [46/13](http://www.uradni-list.si/1/objava.jsp?sop=2013-01-1753), [25/14](http://www.uradni-list.si/1/objava.jsp?sop=2014-01-0961) – ZFU, [50/14](http://www.uradni-list.si/1/objava.jsp?sop=2014-01-2074), [95/14](http://www.uradni-list.si/1/objava.jsp?sop=2014-01-3949) – ZUPPJS15, [82/15](http://www.uradni-list.si/1/objava.jsp?sop=2015-01-3254), [23/17](http://www.uradni-list.si/1/objava.jsp?sop=2017-01-1206) – ZDOdv, [67/17](http://www.uradni-list.si/1/objava.jsp?sop=2017-01-3165) in [84/18](http://www.uradni-list.si/1/objava.jsp?sop=2018-01-4122): v nadaljevanju: ZSPJS). Navajate, da se ob implementaciji sistemizacije delovnih mest, ki je bila pripravljena v skladu z naloženimi ukrepi inšpektorja za javni sektor, izpostavlja uporaba navedene določbe v primerih, ko javni uslužbenec ne izpolnjuje pogoja izobrazbe za zasedbo delovnega mesta. Navajate, da si nekateri razlagajo, da se določba 14. člena ZSPJS vsesplošno uporablja in da se v primerih, ko javni uslužbenec ne izpolnjuje pogoja izobrazbe le določi odbitek plačnih razredov glede na delovno dobo zaposlenega.

V zvezi z vašim vprašanjem vam sporočamo, da je razporejanje javnih uslužbencev na delovna mesta, za katera ne izpolnjujejo pogojev (konkretno pogoja ustrezne stopnje izobrazbe) mogoče le, če področni predpis to dopušča. Zakon o delovnih razmerjih (Uradni list RS, št. [21/13](http://www.uradni-list.si/1/objava.jsp?sop=2013-01-0784), [78/13 – popr.](http://www.uradni-list.si/1/objava.jsp?sop=2013-21-2826), [47/15](http://www.uradni-list.si/1/objava.jsp?sop=2015-01-1930) – ZZSDT, [33/16](http://www.uradni-list.si/1/objava.jsp?sop=2016-01-1428) – PZ-F, [52/16](http://www.uradni-list.si/1/objava.jsp?sop=2016-01-2296), [15/17](http://www.uradni-list.si/1/objava.jsp?sop=2017-01-0741) – odl. US, [22/19](http://www.uradni-list.si/1/objava.jsp?sop=2019-01-0914) – ZPosS, [81/19](http://www.uradni-list.si/1/objava.jsp?sop=2019-01-3722) in [203/20](http://www.uradni-list.si/1/objava.jsp?sop=2020-01-3772) – ZIUPOPDVE: v nadaljevanju: ZDR-1) namreč v 22. členu določa, da mora delavec, ki sklepa pogodbo o zaposlitvi, izpolnjevati predpisane, s kolektivno pogodbo ali splošnim aktom delodajalca določene oziroma s strani delodajalca zahtevane in v skladu s prvim odstavkom 25. člena ZDR-1 objavljene pogoje za opravljanje dela. Kot izjemo od tega pravila ZDR-1 določa sklenitev pogodbe o zaposlitvi za določen čas, do enega leta, v primeru, ko noben od prijavljenih kandidatov ne izpolnjuje pogojev za opravljanje dela. V teh primerih lahko delodajalec z enim od prijavljenih kandidatov, ki izpolnjuje z zakonom ali s podzakonskim aktom določene pogoje, sklene pogodbo o zaposlitvi za določen čas do enega leta, če je taka zaposlitev potrebna zaradi nemotenega opravljanja dela.

Določba 14. člena ZSPJS, ki določa, da se javnemu uslužbencu, ki opravlja delo na delovnem mestu z nižjo izobrazbo od zahtevane, za en ali dva plačna razreda zmanjša osnovna plača (odvisno od dopolnjenih let delovne dobe), torej ne predstavlja pravne podlage za razporejanje javnih uslužbencev na delovna mesta, za katera ne izpolnjujejo pogoja ustrezne stopnje izobrazbe. ZSPJS, kot zakon, ki ureja sistem plač v javnem sektorju, določa le pravila za določanje, obračunavanje in izplačevanje plač, konkretno pravilo za določitev plače v primeru, ko javni uslužbenec ne izpolnjuje pogoja ustrezne stopnje izobrazbe, in ne posega v splošno delovno pravno zakonodajo, ki določa pravila glede izpolnjevanja pogojev za zasedbo delovnih mest.

Če področni predpis ne vsebuje posebne določbe, ki bi dopuščala razporejanje javnih uslužbencev na delovna mesta, za katera ne izpolnjujejo pogoja ustrezne stopnje izobrazbe, javnega uslužbenca ni dopustno razporediti na to delovno mesto, če ne izpolnjuje pogoja ustrezne stopnje izobrazbe.

Hkrati vam sporočamo tudi, da smo na spletni strani Ministrstva za javno upravo (<https://www.gov.si/teme/placni-sistem/>) objavili pojasnila v zvezi z določitvijo plače ob premestitvi z delovnih mest srednjih medicinskih sester na delovna mesta diplomiranih medicinskih sester (implementacija novele Zakona o zdravstveni dejavnosti - ZZDej-K). Pojasnila se nahajajo v rubriki »Premestitev srednjih medicinskih sester na delovna mesta diplomiranih medicinskih sester«.

S spoštovanjem,

mag. Ksenija Klampfer

namestnica generalnega direktorja

Poslano:

* naslovniku: po e-pošti